Table of Contents

Title Page

© Digi-Book Magyarország Kiadó, 2023

I. RÉSZ

II. RÉSZ

A BORÍTÓT A DIGI-BOOK KIADÓ TERVEZTE

Lakner Artúr

A KÉT CSAVARGÓ
A MONTMARTREI KOMÉDIÁSOK

az eredeti művet írta:
Pierre Decourcelle

BUDAÖRS, 2023

DIGI-BOOK MAGYARORSZÁG KIADÓ

www.digi-book.hu

ISBN 978-963-559-152-4 EPUB
ISBN 978-963-559-153-7 MOBI

© Digi-Book Magyarország Kiadó, 2023

A mű eredeti címe:
Les Deux Gosses

első kiadás: 1880.
az elektronikus változat az 1926. évi
magyar nyelvű kiadás alapján készült

a borító
Maurice Utrillo (1883 – 1953)
festménye részletének felhasználásával készült

Az e-kiadás szerzői jogi megjegyzései

Ennek az e-könyvnek a felhasználási joga kizárólag az Ön személyes használatára terjed ki. Ezt az e-könyvet nem lehet ismételt értékesítésre továbbadni, sem továbbértékesíteni; nem lehet többszörözni és tilos más személynek továbbadni! Ha szeretné ezt az e-könyvet más személyekkel is megosztani, kérjük, hogy minden további személy számára vásároljon újabb példányokat. Ha Ön úgy olvassa ezt az e-könyvet, hogy azt nem vásárolta meg, vagy nem az Ön személyes használatára lett megvásárolva, úgy kérjük, hogy küldje azt vissza a http://www.digi-book.hu címre és vásárolja meg ott saját példányát. Köszönjük, hogy tiszteletben tartja ennek a szerzőnek és kiadónak a fáradságos munkáját.

I. RÉSZ

Az elveszett gyermek

A Bois de Boulogne villasorában, hatalmas park közepén fekszik a St. Martin kastély. Martin gróf kisfia, Pierre futkos kacajos hancúrozással végig a parkon. Édesanyja féltő gondossággal követi mindenhová. Az apa már hosszabb idő óta Afrikában tartózkodik.

A kastély vendége De Hyrieux márki, a francia diplomáciai kar kiváló tagja és felesége Carmen. A fiatal márkiné csak kényszerűségből ment feleségül De Hyrieux-höz. Férjét nem szereti és még ma is régi barátság fűzi leánykori udvarlójához, Robert d’Albois főmérnökhöz, akivel még titokban levelez is. A leveleket azonban nem saját, hanem sógornője, Helen címére küldeti.

St. Martin gróf értesíti feleségét, hogy útban van hazafelé. Leveleket kap Carmen is Helen címére a mérnöktől.

Ma tudtam meg a kétségbeejtő hírt, hogy férjeddel Brazíliába utazol. Nem Carmen, ez lehetetlen. Ha elmégy, megölnél, hiszen tudod, mily végtelenül szeretlek - írja a mérnök Carmennek, aki kétségbe van esve, hogy miután férjét a kormány Braziliába helyezte, szerelmesétől végképpen el kell szakadnia. Sírva panaszkodik Helennek.

- Hát nem megfogadtad, Carmen, hogy egyszer és mindenkorra véget vetsz ennek a játéknak?

- Igen... megfogadtam... nem is találkozom vele többé, csak még egyszer szeretnék elbúcsúzni tőle örökre...

- Vigyázz, Carmen... vigyázz, ne tégy ostobaságot. Hogyan akarsz Robert-rel találkozni?

- Férjem, elutazása előtt Garden-partit rendez. Itt akarok elbúcsúzni tőle. Azután ígérem, hogy mindörökre elfelejtem.

Helen beleegyezik, hogy elősegíti a szerelmesek utolsó találkozását. Szomorú szívvel gondol erre a boldogtalan házaságra és aggódva szólítja fiacskáját:

- Gyere Pierre... hallgasd meg, mit írt apuka...

Vasárnap Párizsban a Montmartre zűrös forgatagában. A mutatványosbódék zsivajában kereplők recsegnek, trombiták bömbölnek, csengettyűk berregnek fülsiketítő összevisszaságban. Ezt a pokoli zsivajt igyekszik túlkiabálni a kikiáltó rekedt hangja:

- Csak tessék hölgyeim és uraim! Itt látható a háremek gyöngye, a bűvös Zephirnana hercegnő, aki tíz centime-ért megfejti a múlt, a jelen és a jövő titkait...

Így ordítozott Rouillard, akit a párizsi apacstanyákon „ferdevállúnak” neveztek és aki a Zephirnana hercegnőhöz címzett mutatványosbódé tulajdonosa. És a nép tolongott Zephirnana hercegnőhöz, a háremek gyöngyéhez, hogy megismerje a múlt, a jelen és a jövő titkait.

Zephirnana hercegnő, polgári nevén Zephirine, piszkos gyöngyökkel cicomázott ruhájában inkább jólmegtermett mosónőhöz hasonlított és hajdani bájai épp oly sejtelmesek voltak, mint jóslatai. A mutatványosbódé másik attrakciója egy kis fiúcska, a vézna, beteges Claudinet volt, Zephirine unokaöccse, árva kisfiú, akit a durva Rouillard-házaspár fogadott magához. Claudinet azonban több verést kapott, mint enni.